SKRIFTLIG FORESPØRGSEL E-1261/00

af Camilo Nogueira Román (Verts/ALE) til Kommissionen

(19. april 2000)

Om: Omplacering af industrikomplekset Empresa Nacional de Celulosa-Electroquímica del Noroeste (ENCE-ELNOSA) i Pontevedra, der ligger i bugten af samme navn i Galicien

Industrikomplekset, der er dannet af de to offentlige virksomheder ENCE, der fremstiller papirmasse, og ELNOSA, der producerer chlor, er beliggende i Pontevedras byområde, få hundrede meter fra byens centrum, i bugten af samme navn og nær ved byen Marín og Maríns havn. Dette kompleks er i dag årsag til konstant forværring af vandkvaliteten i bugten, som er rig på skaldyr og fisk; endvidere forringes livskvaliteten som følge af luftforureningen fra fabrikkerne, hvilket lægger alvorlige hindringer i vejen for byplanlægningsudviklingen i de to ovennævnte byer. Hvis det kemiske industrikompleks ikke var beliggende på dette sted, ville byerne Pontevedra og Marín have gode urbaniseringsmuligheder. Fabrikkerne samt et enormt rensningsanlæg ligger ved kysten i et af Galiciens mest righoldige naturområder.

Komplekset ligger i et statsejet område, der i henhold til den spanske kystlovs artikel 66, stk. 2, skal frigives i år 2018. Industrikomplekset befinder sig endvidere i en situation præget af illegalitet. Risiciene og de vedvarende protester fra de lokale indbyggere har foranlediget de galiciske myndigheder til i 1989 at indgå en overenskomt med ENCE om at fastsætte parametre for udledning af spildevand i havet som betingelse for at tillade anvendelse af et kanaliseringssystem, der kunne lede vandet ud i midten af bugten, og til at beordre lukning af ELNOSA i 1991. ENCE har ikke overholdt aftalen, og i 1998 havde de galiciske myndigheder derfor endnu ikke givet tilladelse til anvendelse af dette kanaliseringssystem til udledning af spildevandet, og ELNOSA

fortsætter med at udlede kviksølv uden tilladelse og i mængder, der overstiger de lovbestemte grænseværdier. Det spanske nationale institut for toksikologi har bekræftet, at spildevandet fra ENCE må anses for at være giftigt og kan anrette alvorlige skader på miljøet, og afdelinger af Universidade de Santiago har erklæret, at kviksølvindholdet i skaldyr fra bugten overstiger den acceptable værdi på 0,1 ppm.

Agter Kommissionen under henvisning til, at industrikomplekset ikke kan foretage nogen økonomiske eller industrielle prognoser, der rækker ud over år 2018, som er det år, hvor kontrakten for udnyttelse af det kystområde, hvor det er beliggende, udløber, og eftersom befolkningen er kraftigt imod på grund af de gener, den har været udsat for af anlægget, at træffe de nødvendige foranstaltninger for at undersøge de økonomiske, sociale og miljømæssige skader og i samarbejde med de galiciske og spanske myndigheder at træffe afgørelse om omgående omplacering af ELNOSA samt indlede forhandlinger om snarlig og hurtig omplacering af ENCE-anlægget til et passende sted?

Svar afgivet på Kommissionens vegne af Margot Wallström

(9. juni 2000)

I henhold til subsidiaritetsprincippet er det ikke Kommissionens ansvar at omplacere virksomheder. Hvis det dog kan bevises, at de pågældende virksomheder har overtrådt Fællesskabets miljølovgivning, kan Kommissionen træffe de nødvendige foranstaltninger over for de spanske myndigheder for at sikre, at lovgivningen overholdes. Disse foranstaltninger kunne indebære overtrædelsesprocedurer i henhold til artikel 226 (tidl. artikel 169) i EF-traktaten.

De to virksomheder, som det ærede medlem omtaler, er endnu ikke forpligtet til at overholde bestemmelserne i direktiv 96/61/EF af 24. september 1996 om integreret forebyggelse og bekæmpelse af forurening(1), idet fristen for anvendelse af dette direktiv er oktober 2007. Sagen bør derfor undersøges i lyset af de gældende direktiver om udledninger i vand og luftemmissioner.

Det bør bemærkes, at Kommissionen allerede har undersøgt en klage, ifølge hvilken flere EF-direktiver om luft- og vandforurening skulle være blevet overtrådt i forbindelse med dette industrikompleks i Pontevedra (Galicien). Der kunne ved undersøgelsen ikke konstateres nogen overtrædelser, hvad angår luft- og vandforurening, og sagen blev afsluttet i slutningen af 1999.

(1) EFT L 257 af 10.10.1996.